
VELKOMMEN TIL  VILLAKSSEMINARET 2001 - 4. og 5. september. 
Du er velkomen til Villaksseminaret 2001 på Norsk Villakssenter. Villaksseminaret vert arrangert annan kvart år, og Villaksseminaret 2001 er det sjette i rekka. Seminaret blir arrangert i film- og konferansesalen på Norsk Villaksenter. Salen har plass til 150 deltakarar. Det finst god overnattingskapasitet på hotell og campinghytter på Lærdalsøyri - i gangavstand frå Norsk Villakssenter.

Hausten 2000 og vinteren 2001 fekk Lærdalselvi og ei rekke elvar den triste meldinga om at laksedreparen Gyrodactylus salaris var funnen. Parasitten er ein av dei største menneskeskapte trugsmåla mot laksen. Det har vore sterk fokus på dyresjukdommar i Europa og Noreg, og det er sett av store midlar for å bekjempe dei. Fleire mislukka aksjonar har sett spørjeteikn ved rotenon som metode for å utrydde parasitten, men utan at det er komme alternative behandlingsmetodar på bana. Det har vore mobilisert for å få  politiske styresmakter til å løyve naudsynte midlar for å hindre spreiing og utrydde parasitten frå det norske økosystemet. Samstundes byrjar fleire å stille spørsmål ved om dette i det heile let seg gjere.

Vedlagt finn du programmet med påmeldingsskjema og praktiske opplysningar om utgifter til servering og innkvartering. Programmet er utforma i eit samarbeid mellom Direktoratet for naturforvalting, Statens dyrehelsetilsyn, Norsk institutt for naturforsking, VESO og Norsk Villakssenter. 

Deltakarane på tidlegare seminar har vore privatpersonar og representantar frå organisasjonar, næringar og forvaltninga. Deltakinga har vore god. Vi reknar med at temaet i år kjem til å engasjerer alle som er opptekne av villaksen si framtid. 

Det er ikkje deltakeravgift på seminaret, men sidan all mat blir servert på Villakssenteret må den betalast på førehand. Prisen er kr 500,-. 

Påmelding og betaling av servering må skje innan 6. august på vedlagde påmeldingsskjema. 

Velkommen til Villaksseminaret 2001!

